**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 21.10.2025, ora 08.00 – 22.10.2025, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 22.10.2025, ora 07.00**

**RÂURI**

Debitele au fost, în general, staționare, exceptând râurile din bazinele hidrografice: Vișeu, Iza, Tur, Someș, bazinul superior al Mureșului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare multianuale) pe râurile din bazinele hidrografice: Prahova, Siret (exceptând bazinele Rm. Sărat și Bârladului), unii afluenți din bazinul mijlociu al Oltului și mai mici (sub 30%) pe râurile din bazinele hidrografice: Crasna, Barcău, Crișul Alb, Crișul Negru, Moravița, Caraș, Nera, Cerna, Lotru, Bârlad, bazinul inferior al Jiului, unii afluenți din bazinul inferior al Oltului și afluenții Prutului.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi, în general, staționare, exceptând râurile din bazinele hidrografice: Tur, Someș, bazinul superior al Mureșului, unde vor fi în scădere.

Sunt posibile creșteri ușoare de niveluri și debite, pe unele râuri mici din zonele de munte, din sud-vestul țării, ca urmare a precipitațiilor slabe cantitativ prognozate.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 21 – 22.10.2025, a fost în uşoară scădere (2300 m3/s), sub media multianuală a lunii octombrie (3850 m3/s).

În aval de Porțile de Fier, debitele au fost în scădere pe sectorul Gruia – Oltenița, în creștere pe sectorul Călărași – Galați și relativ staționare pe sectorul Isaccea – Tulcea.

Debitul la intrarea în țară (secțiunea Baziaș) va fi în uşoară scădere (2250 m3/s).

În aval de Porțile de Fier, debitele vor fi în scădere pe sectorul Gruia – Vadu Oii şi relativ staționare pe sectorul Brăila – Tulcea.

**2.** **Situația meteorologică în intervalul 21.10.2025, ora 09.00 – 22.10.2025, ora 06.00**

**ÎN ŢARĂ**

Valorile termice au fost în creștere față de intervalul precedent și în jurul celor normale pentru ultima decadă a lunii octombrie în cea mai mare parte a țării, însă în primele ore vremea a fost rece în jumătatea de nord-est a țării. Cerul a avut înnorări în regiunile din jumătatea de vest unde cu totul izolat a plouat slab, a fost variabil (parțial acoperit de nebulozitate înaltă) în centru și sud-est și mai mult senin în nord-estul teritoriului. Vântul a suflat slab și moderat, cu intensificări locale în Banat, cu precădere în sudul regiunii unde, mai ales în prima parte a zilei, rafalele au depășit 55...60 km/h, pe crestele Carpaților Meridionali și pe areale restrânse, cu viteze mai mici, în sudul Transilvaniei și al Crișanei și trecător în Moldova. Stratul de zăpadă s-a menținut local în zona montană foarte înaltă și aseară la ora 21 măsura -în platformele stațiilor meteorologice- până la 52 cm la Vârfu Omu și 28 cm la Bâlea-Lac. Temperaturile maxime s-au încadrat între 10 grade la Huedin și Turda și 21 de grade la Călărași; la ora 6 valorile termice erau cuprinse între -1 grad la Bozovici și Făgăraș și 16 grade la Constanța-dig și Mangalia. La începutul zilei a mai fost ceață izolat în depresiunile Carpaților Orientali, în Lunca Dunării și pe văile râurilor din Moldova, iar în a doua parte a nopții s-a format pe alocuri în Moldova. Observație: de ieri dimineață de la ora 6 au fost în emise 5 mesaje de atenționare cod galben pentru fenomene meteorologice periculoase imediate, 2 de către SRPV Bacău, 2 de către SRPV Timișoara și 1 de către SRPV Sibiu.

**LA BUCUREŞTI**

Valorile termice au fost în creștere ușoară față de intervalul anterior. Cerul a fost variabil (parțial acoperit de nebulozitate înaltă), iar vântul a suflat în general slab. Temperatura maximă a fost de 17 grade la Afumați și Băneasa și 18 grade la Filaret; la ora 6 se înregistrau 5 grade la Băneasa, 6 grade la Afumați și 8 grade la Filaret.

**3. Prognoza meteorologică în intervalul 22.10.2025, ora 09.00 – 23.10.2025, ora 09.00**

**ÎN ŢARĂ**

Vremea va continua să se încălzească ușor în cea mai mare parte a țării. Cerul va fi temporar noros, iar izolat și trecător va ploua slab în Banat, Crișana, Carpații Occidentali, iar noaptea posibil și în Oltenia. Vântul va sufla slab și moderat, temporar cu ușoare intensificări (viteze de până la 40...45 km/h) în Banat și în Moldova. Temperaturile maxime se vor situa în general între 15 și 21 de grade, iar cele minime între 0 grade în estul Transilvaniei și nord vestul Moldovei, până în jurul a 13 grade pe litoral și în dealurile Banatului. Dimineața și noaptea, local în sud, în centru, în est și izolat în rest, va fi ceață, asociată posibil și cu burniță.

**LA BUCUREŞTI**

Procesul de încălzire a vremii va continua. Cerul va fi variabil și vântul va sufla în general slab. Temperatura maximă va fi de 19...20 de grade, iar cea minimă de 6...8 grade. Noaptea se va forma ceață.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Mediu și Arii Protejate*** informează că, din rezultatele analizelor efectuate în data de 20.10.2025 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf). Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţia de monitoring a calităţii aerului cu indicativul: TM-6 (localitatea Moravita, jud Timis), avand o valoare de 51.30 µg/m³. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE ȘI DIGITALIZARE**